የህዝብ ጥያቄን ለጠባብ የፖለቲካ ፍጆታ በማዋል ህገ መንግስታዊ ሥርአቱን በኃይል ማፍረስ እንደማይቻል የኦሮሚያ ብሔራዊ ክልላዊ መንግስት ገለፀ
የህዝብ ጥያቄን ለጠባብ የፖለቲካ ፍጆታ በማዋል ህገ መንግስታዊ ስርዓቱን በኃይል ማፍረስ እንደማይቻል የኦሮሚያ ብሔራዊ ክልላዊ መንግስት ገለፀ።የክልሉ መንግስት በወቅታዊ ጉዳዮች ላይ ትናንት ማምሻውን በሠጠው መግለጫ፥ የጠባብነትና የትምክህት ርዝራዥ ኃይሎች ከሰሞኑ በክልሉ በአንዳንድ አካባቢዎች ህዝቡ በትክክለኛ አካሄድ እያቀረበ የሚገኘውን የልማት ጥያቄ ለዓላማቸው ማሳኪያ ለመጠቀም በሚያስችል ሁኔታ በማጣመም ላልተገባ አላማ እየተጠቀሙበት ነው ብሏል።ህዝቡ ለዓመታት ጥርጣሬ ያጫሩበትን ሁኔታዎች በተመለከተ በግልጽ ለመንግስት ያቀረባቸው ጥያቄዎች በአግባቡ እየተመለሱለት እንደሚገኙ የጠቆመው መግለጫው፥ እነዚህ ፀረ ሰላም ኃይሎች ግን የኦሮሚያ ልዩ ዞንና የፊንፊኔን የተቀናጀ የጋራ የልማት እቅድ እንዲሁም በክልሉ ውስጥ ብቻ ተፈፃሚ እንዲሆን የታሰበውን የከተሞች ልማት አዋጅ ከራሳቸው አጀንዳ በማቀላቀል በህዝብና መንግስት ንብረት እንዲሁም በክቡሩ የሰው ልጅ ህይወት ላይ ጥፋት እንዲደርስ ማደረጋቸውን አንስቷል።የጋራ የልማት እቅዱን ህዝቡ ካላመነበትና በጥርጣሬ እስከተመለከተው ድረስ መንግስት ወደተግባር እንደማይገባ ግልጽ አቋሙን ማስቀመጡንም ነው መግለጫው ያመለከተው።ይሁን እንጂ አንዳንድ ፀረ ሰላም ኃይሎች የተወሰኑ ቡድኖችን በማሰለፍ “ጥያቄያችን በዚህ አይቆምም” በማለት የጥፋት ስራቸውን እየቀጠሉበት ይገኛሉ ያለው የክልሉ መንግስት፥ አብሮ የመኖር፣ መቻቻልና ዴሞክራሲያዊ ብሔርተኝነት ተምሳሌት የሆነውን የኦሮሞ ህዝብ ከሌሎች ብሔር ብሔረሰብ ወንድሞቹ ጋር የጎሪጥ እንዲተያይ፤ እንዲሁም በእምነቶች መካከል ግጭት እንዲፈጠር ለማድረግ ከድርጊታቸው ጎን የቆመን ኃይል ሁሉ አሰልፈው ወደ ህገወጥ ተግባር ተሸጋግረዋል ብሏል።በዚህ ድርጊታቸውም በክልሉ የተለያዩ ዞኖችና ወረዳዎች ማረሚያ ቤቶችን በመስበር የህግ ታራሚዎችን የመልቀቅ፣ የፖሊስ ጽህፈት ቤቶችን፣ የልማት ድርጅቶችን፣ የአርሶ አደር ምርቶችን፣ የግል መኖሪያ ቤቶችን በማቃጠልና በማውደም በጦር መሣሪያ በመታገዝ የጥፋት ተግባራቸውን በመፈጸም ላይ እንደሚገኙም አብራርቷል።እነዚህ ኃይሎች ህዝቡ ግልጽነት እንዲኖረው ባቀረባቸው ጥያቄዎች ያሳብቡ እንጂ ዋና ዓላማቸው ህገመንግስታዊ ሥርዓቱን በኃይል ለመናድ እንደሆነ ከሚተላለፉላቸው መመሪያዎችና ከድርጊታቸው መረዳት ተችሏል ያለው መግለጫው፥ ስለሆነም መንግስት በድርጊቱ ዋና ተዋናዮች ላይ ህጋዊ እርምጃ እንደሚወስድ አስጠንቅቋል።የክልሉ መንግስት የኦሮሞ ህዝብና በክልሉ የሚገኙ ብሄር ብሄረሰቦች እንዲሁም መላው የኢትዮጵያ ህዝብ ሰላምና ፀጥታን ለማወክ ብሎም የሀገሪቱን እድገት ለማደናቀፍ የሚንቀሳቀሱ ኃይሎችን ከድርጊታቸው ለማስቆም ከመንግስት ጎን እንዲቆሙ ጥሪውን አቅርቧል።(ኤፍ.ቢ.ሲ)